CELEX: 32017R0212
Language: hr
Date: 2017-02-07 00:00:00
Title: Uredba Komisije (EU) 2017/212 оd 7. veljače 2017. o određivanju referentnog laboratorija EU-a za kugu malih preživača, utvrđivanju dodatnih odgovornosti i zadaća za taj laboratorij i o izmjeni Priloga VII. Uredbi (EZ) br. 882/2004 Europskog parlamenta i Vijeća (Tekst značajan za EGP. )

8.2.2017   
            
            
               HR
            
            
               Službeni list Europske unije
            
            
               L 33/27
            
         UREDBA KOMISIJE (EU) 2017/212
   оd 7. veljače 2017.
   o određivanju referentnog laboratorija EU-a za kugu malih preživača, utvrđivanju dodatnih odgovornosti i zadaća za taj laboratorij i o izmjeni Priloga VII. Uredbi (EZ) br. 882/2004 Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja (1), i posebno njezin članak 32. stavke 5. i 6.,
   budući da:
   
               (1)
            
            
               Uredbom (EZ) br. 882/2004 utvrđene su opće zadaće, dužnosti i zahtjevi za referentne laboratorije Europske unije (EU) za hranu i hranu za životinje te za zdravlje životinja. Referentni laboratoriji EU-a za zdravlje životinja i žive životinje navedeni su u dijelu II. Priloga VII. toj uredbi.
            
         
               (2)
            
            
               Još ne postoji referentni laboratorij EU-a za kugu malih preživača. Referentni laboratoriji EU-a trebali bi obuhvaćati područja propisâ o hrani za životinje, hrani i zdravlju životinja u kojima su potrebni precizni analitički i dijagnostički rezultati. Epidemije kuge malih preživača zahtijevaju precizne analitičke i dijagnostičke rezultate.
            
         
               (3)
            
            
               Komisija je 30. lipnja 2016. objavila poziv za podnošenje prijava za odabir i određivanje referentnog laboratorija EU-a za kugu malih preživača. Kao referentni laboratorij EU-a za kugu malih preživača trebao bi biti određen odabrani laboratorij „Centre de coopération internationale en recherche agronomique pour le développement (CIRAD)”.
            
         
               (4)
            
            
               Osim općih funkcija i dužnosti utvrđenih člankom 32. stavkom 2. Uredbe (EZ) br. 882/2004, odabranom laboratoriju treba dodijeliti određene posebne zadaće i odgovornosti. One se posebno odnose na povezanost među nacionalnim referentnim laboratorijima država članica, pružanje potpore njihovim funkcijama i osiguravanje najboljih metoda za dijagnosticiranje kuge malih preživača.
            
         
               (5)
            
            
               Dio II. Priloga VII. Uredbi (EZ) br. 882/2004 trebalo bi stoga na odgovarajući način izmijeniti.
            
         
               (6)
            
            
               Mjere predviđene ovom uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Kao referentni laboratorij Unije (EU) za kugu malih preživača određuje se Centre de coopération internationale en recherche agronomique pour le développement (CIRAD) iz Montpelliera u Francuskoj.
   Dodatne odgovornosti i zadaće tog laboratorija određene su u prilogu.
   Članak 2.
   U dijelu II. Priloga VII. Uredbi (EZ) br. 882/2004 dodaje se sljedeća točka 20.:
   
      
                  „20.
               
               
                  Referentni laboratorij EU-a za kugu malih preživača
                  
                              Centre de coopération internationale en recherche agronomique pour le développement (CIRAD)
                           
                        
                              TA A-15/G,
                           
                        
                              Campus International de Baillarguet
                           
                        
                              34398 Montpellier Cedex
                           
                        
                              Francuska”.
                           
                        
            
   Članak 3.
   Ova uredba stupa na snagu dvadesetog dana od dana objave u Službenom listu Europske unije.
   
      Ova je uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. veljače 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 165, 30.4.2004., str. 1.
   
   
      PRILOG
      
         Odgovornosti i zadaće referentnog laboratorija EU-a za kugu malih preživača
      
      Osim općih funkcija i dužnosti referentnih laboratorija EU-a u sektoru zdravlja životinja iz članka 32. stavka 2. Uredbe (EZ) br. 882/2004 referentni laboratorij EU-a za kugu malih preživača ima sljedeće odgovornosti i zadaće:
      
                  1.
               
               
                  osigurava povezanost među nacionalnim referentnim laboratorijima država članica i osigurava najbolje metode za dijagnosticiranje kuge malih preživača kod stoke, a posebno obavlja sljedeće zadaće:
                  
                              (a)
                           
                           
                              obavlja tipizaciju i cjelovitu karakterizaciju antigena i genoma, filogenetsku analizu virusâ (odnos s ostalim sojevima istog virusa) i skladištenje sojeva virusâ kuge malih preživača kako bi se olakšale dijagnostičke usluge u Uniji i, ako je primjenjivo i potrebno, primjerice za naknadno epidemiološko praćenje ili provjeru dijagnoze;
                           
                        
                              (b)
                           
                           
                              stvara i održava ažurnu zbirku sojeva i izolata virusâ kuge malih preživača te posebnih seruma i drugih reagensa protiv bolesti ako i kad postoje;
                           
                        
                              (c)
                           
                           
                              usklađuje dijagnostiku i osigurava stručno izvođenje testova unutar Unije organizirajući i provodeći periodične međulaboratorijske usporedne pokuse i programe vanjske procjene sustava osiguranja kakvoće u dijagnostici te bolesti na razini Unije, te šaljući rezultate tih pokusa Komisiji, državama članicama i predmetnim nacionalnim laboratorijima;
                           
                        
                              (d)
                           
                           
                              održava visoku razinu stručnog znanja o toj bolesti kako bi se omogućilo brzo postavljanje diferencijalne dijagnoze, prije svega u odnosu na druge relevantne virusne bolesti;
                           
                        
                              (e)
                           
                           
                              u suradnji s nacionalnim referentnim laboratorijima određenima za tu bolest i u skladu s odobrenjem Komisije provodi istraživačke studije s ciljem razvoja poboljšanih metoda suzbijanja bolesti;
                           
                        
                              (f)
                           
                           
                              savjetuje Komisiju o znanstvenim aspektima povezanima s kugom malih preživača i, prije svega, o odabiru i uporabi sojeva za cjepivo protiv virusa kuge malih preživača.
                           
                        
            
                  2.
               
               
                  podupire djelovanje nacionalnih referentnih laboratorija država članica određenih za dijagnosticiranje kuge malih preživača, a posebno obavlja sljedeće zadaće:
                  
                              (a)
                           
                           
                              pohranjuje standardne serume i druge referentne reagense, kao što su virusi, inaktivirani antigeni i stanične linije i njima opskrbljuje te laboratorije kako bi se u svim državama članicama standardizirali dijagnostički testovi i reagensi koji se koriste, ako je potrebna identifikacija uzročnika i/ili upotreba seroloških testova;
                           
                        
                              (b)
                           
                           
                              aktivno pomaže u dijagnosticiranju bolesti u vezi sa sumnjom u izbijanje bolesti i potvrdom izbijanja bolesti u državama članicama tako da prima izolate virusâ kuge malih preživača za potrebe potvrdne dijagnoze, karakterizacije virusa i doprinosa epidemiološkim istraživanjima i studijama. O rezultatima tih aktivnosti bez odgode obavješćuje Komisiju, države članice i predmetne nacionalne referentne laboratorije.
                           
                        
            
                  3.
               
               
                  pruža informacije i provodi dodatno stručno usavršavanje, a posebno obavlja sljedeće zadaće:
                  
                              (a)
                           
                           
                              u korist nacionalnih referentnih laboratorija određenih za dijagnosticiranje kuge malih preživača i stručnjaka za laboratorijsku dijagnostiku omogućuje organiziranje stručnog usavršavanja, tečajeva obnove znanja i radionica radi usklađivanja dijagnostičkih tehnika za tu bolest diljem Unije;
                           
                        
                              (b)
                           
                           
                              sudjeluje u međunarodnim forumima, prije svega onima koji se odnose na standardizaciju analitičkih metoda za tu bolest i njihovu provedbu;
                           
                        
                              (c)
                           
                           
                              u području dijagnostičkih metoda za kugu malih preživača surađuje s odgovarajućim nadležnim laboratorijima u zemljama koje nisu članice EU-a ako u njima ta bolest prevladava;
                           
                        
                              (d)
                           
                           
                              na godišnjem sastanku nacionalnih referentnih laboratorija određenih za dijagnosticiranje kuge malih preživača razmatra odgovarajuće preporuke za testiranje koje je utvrdila Svjetska organizacija za zdravlje životinja (OIE) u Kodeksu o zdravlju kopnenih životinja i Priručniku o dijagnostičkim testovima i cjepivima za kopnene životinje;
                           
                        
                              (e)
                           
                           
                              pomaže Komisiji u razmatranju preporuka OIE-a iz Kodeksa o zdravlju kopnenih životinja i Priručnika o dijagnostičkim testovima i cjepivima za kopnene životinje;
                           
                        
                              (f)
                           
                           
                              prati novosti u epidemiologiji kuge malih preživača.